Fitch 'kan Brittanje afgradeer' oor Brexit | Netwerk24
21 Februarie 2019 13:19
Brittanje verlaat die Europese Unie (EU) op 29 Maart.
Fitch glo 'n Brexit sonder 'n ooreenkoms gaan lei tot aansienlike korttermyngevolge vir Brittanje se ekonomiese en handelsvooruitsigte.
Hy kan ook die Bank van Engeland (Brittanje se sentrale bank) se AA-gradering verlaag indien hy Brittanje se soewereine gradering verlaag, sê Fitch in 'n verklaring.
Theresa May, Britse premier, het Woensdag "konstruktiewe samesprekings" in Brussel gehou waar sy toegewings soek van 'n skeptiese EU. Haar huidige strategie is onder druk nadat drie LP's van haar Konserwatiewe Party na 'n nuwe onafhanklike groep oorgeloop het.
Die pond het effens teenoor die dollar veld verloor in reaksie op Fitch se verklaring.
May se tyd raak min om die Britse parlement se goedkeuring vir 'n ooreenkoms te kry voor die Brexit-spertyd.
Die manier waarop Brexit gebeur, gaan Brittanje se ekonomiese groei beïnvloed, sê Fitch. Groei het reeds in die vierde kwartaal van 2018 tot 0,2% gedaal van 0,6% in die vorige kwartaal. Dit het reële groei vir 2018 op 1,4% te staan gebring, sê Fitch.
As Brittanje die EU sonder 'n ooreenkoms verlaat, loop hy die risiko van 'n resessie wat so erg kan wees soos die een in die vroeë 1990's toe die land se bruto binnelandse produk (BBP) met 2% oor ses kwartale ingekrimp het, sê Fitch.
Hy sê egter hy werk tans op die veronderstelling dat daar wel 'n Brexit-ooreenkoms sal wees en verwag BBP-groei van 1,6% vanjaar en in 2020. – Reuters